Cultura









Publicul a primit foarte bine cel mai nou spectacol de la Teatrul Naţional "Radu Stanca" din Sibiu, "Urciorul sfărâmat", conceput de celebrul regizor german Armin Patras, care a avut avanpremiera miercuri seara.







"Urciorul sfărâmat", care va avea premiera joi seara, de la ora 19,00, aduce pentru prima dată pe scena Teatrului Naţional "Radu Stanca" cel mai renumit ansamblu folcloric profesionist din ţară, "Junii Sibiului", şi o parte din muzicienii orchestrei acestora. "Urciorul sfărâmat" face o radiografie a realităţii din România şi Uniunea Europeană, cu umor, şi surprinde plăcut spectatorii care vor descoperi actori cunoscuţi, care cântă foarte bine piese de petrecere.







Prezentă la avanpremieră, coregrafa şi directoarea Ansamblului Profesionist "Junii Sibiului", Silvia Macrea a declarat pentru AGERPRES, că sunt şanse ca spectactorii să se bucure în 2019, de un al doilea spectacol de teatru, în care actorii să facă echipă cu dansatori de muzică populară.







"E o noutate. Orchestra a mai colaborat şi la alte spectacol, însă dansatorii, pentru prima oară. Sunt dansatori ai Ansamblului "Junii Sibiului" care sunt studenţi ai Specializării de Coregrafie din cadrul Facultăţii de Teatru din Sibiu. A fost frumos. A fost foarte bine combinat în acest spectacol, folclorul cu ceea ce a însemnat teatru şi eu mă bucur şi îi felicit pe dansatorii noştri pentru prestaţia din această seară. (...) Eu îi felicit şi pe actori care au făcut o echipă foarte frumoasă împreună cu dansatorii noştri. Am auzit foarte multe cântece din folclorul nostru tradiţional, cântece de petrecere", a spus coregrafa Silvia Macrea.







"Urciorul sfărâmat" prezintă povestea unui judecător român care este controlat de un superior de la Bruxelles, care doreşte să verifice felul în care se face dreptate la noi în ţară, dacă se respectă legea. "Salvarea" judecătorului care încearcă să facă dreptate, "după datina străbună", nu doar respectând legea, vine în momentele în care îi cheamă în ajutor pe dansatorii de la "Junii Sibiului" pentru a-l impresiona pe cel venit de la Bruxelles.







"Aşa se spune că noi, Junii Sibiului, reprezentăm întotdeauna sau prezentăm o parte frumoasă a României, oriunde am merge. Şi iată că, prin dans, prin tradiţia noastră românească, prin jocul popular, parcă s-au spălat şi păcatele judecătorului în această seară", a declarat coregrafa Silvia Macrea.







Premiera spectacolului "Urciorul sfărâmat" de Heinrich von Kleist este ultima din acest an de la teatrul sibian. Biletele pentru şapte spectacole şi premieră sunt sold out, anunţă site-ul Teatrului sibian.







"Urciorul sfărâmat", după Heinrich von Kleist, text considerat capodoperă a literaturii universale, deşi a fost scris în urmă cu mai bine de două sute de ani, are un mesaj foarte actual pentru spaţiul european contemporan, susţin organizatorii spectacolului. Conceptul şi scenariul sunt semnate de cunoscutul regizor şi dramaturg de origine germană Armin Petras, care este prezent la Sibiu de câţiva ani cu spectacole care se bucură de succes, iar regia poartă semnătura lui Dominic Friedel. Din distribuţia spectacolului fac parte, alături de actorii TNRS, muzicienii şi dansatorii Ansamblului Profesionist "Cindrelul - Junii Sibiului". Spectacolul, coproducţie a secţiilor română şi germană ale TNRS, îi va avea în distribuţie pe Marius Turdeanu, Pali Vecsei, Fabiola Petri, Diana Văcaru - Lazăr, Florin Coşuleţ, Simona Negrilă, Daniel Plier, Raluca Iani, Emöke Boldizsár, Cristina Juks, Dana Lăzărescu, Vlad Robaş, Adrian Matioc, Eduard Pătraşcu, Viorel Raţă şi Rodica Mărgărit. AGERPRES/(A,AS-autor: Isabela Paulescu, editor: Diana Dumitru, editor online: Simona Aruştei)











